khistorydata/jeongjo-sjw-relations huggingface dataset:
정조 12년
兼都承旨沈豐之坐左承旨李時秀監印進右承旨趙衍德坐直左副承旨尹行元藥院直右副承旨丁範祖在外同副承旨未差注書金孝建病一員未差假注書李貞運藥院直白慶楷仕直事變假注書李羲觀仕
정조 12년
趙衍德啓曰同副承旨李敏輔由限已過不爲仕進卽爲牌招何如傳曰今聞承宣言勢難仕進云許遞前望單子入之待下批牌招察任
정조 12년
承旨前望單子入之丁範祖李昌漢落點
정조 12년
趙衍德啓曰事變假注書金初燮身病猝重勢難察任今姑改差何如傳曰允
정조 12년
金初燮改差代以李羲觀爲事變假注書
정조 12년
傳于尹行元曰都承旨與來待有司堂上及備堂入侍
정조 12년
傳于趙衍德曰坐直承旨與收議有司堂上入侍
정조 12년
以均役郞廳兪彦鉉洪應辰李明中兪漢葛趙德洙尹㫛李學源李廷恢洪秉殷李遠培李元采李樂培徐簡修朴師沃李在亨李溆尹文東李復永李昌會金煹閔百準金思義金基厚金履鐸曺允精朴宗𤨠金載久等拿處傳旨傳于趙衍德曰謬例之出至於數十年之久一一追勘不但無義而已創例郞官如有生存罷職餘竝分揀
정조 12년
兵曹口傳政事副護軍金孝儉
정조 12년
尹行元以禮曹言啓曰因正言柳疏批臣在簡就議於時任大臣則領議政臣金致仁左議政臣李性源右議政臣蔡濟恭以爲太廟春秋修改之規本署提調戶禮曹堂郞眼同奉審執頉及其修改之日提調戶禮工三曹堂郞眼同擧行則臺疏所請戶工郞眼同修補者未知其何在而器皿等屬可修補者令入直本署郞看檢匠手俾無虛實相蒙之弊爲宜至於餕餘之移奉於典祀廳撤床時事勢似有行不得者古例之乍奉於祭器庫似亦有由此後則依臺臣所請分膰於典祀廳恐爲合宜云大臣之議如此依此施行何如傳曰此雖小事不可不深量審處更待下敎可也
정조 12년
趙衍德以內醫院官員以都提調提調意啓曰依下敎故鍼醫金鼎新子光溫鍼醫加差下令該曹依例付軍職冠帶常仕待有闕陞實之意敢啓傳曰知道
정조 12년
趙衍德以賑恤廳言啓曰藝文館廳直孫宗澤婚需題給事命下矣孫宗澤處錢二十兩木五疋題給之意敢啓傳曰知道今始聞之渠祖以陪吏隨行於先朝後以承傳爲廚院吏五十年隨行仍又特除內需司書題云可謂不偶然宗澤父令廚院依舊事今日加付從後令內需司收用事分付可也
정조 12년
同副承旨李昌漢疏曰伏以臣於待罪薇垣之際忽伏承銀臺除旨天牌儼臨驚惶感激靡所措躬固當竭蹶承膺而第臣與左副承旨臣尹行元有舅甥應避之嫌揆以公格自在當遞隨詣禁扃敢陳短章伏乞俯賜鑑諒亟命照例遞改千萬幸甚云云踏啓字
정조 12년
戊申十月初六日辰時上御誠正閣都承旨與有司堂上入侍時兼都承旨沈豐之假注書李貞運記注官金鳳顯記事官金祖淳戶曹判書徐有隣吏曹判書鄭昌順行副司直尹蓍東以次進伏訖上曰備堂沈頤之入侍賤臣承命出與行副司直沈頤之偕入進伏上命考草節目訖上曰節目不過小事而延至多日今日則必完成節目可也娘子䯻絲樣䯻皆是未笄之式不可用之以編髪束後之制爲之好矣常賤則皆以本髮加首可也吏判謄出草本審量刪裁今日內正書以入也上曰右副承旨入侍賤臣承命出與右副承旨尹行元偕入進伏命書榻敎曰前醫官金孝儉還屬本院令該曹口傳付軍職命退諸臣以次退出
정조 12년
戊申十月初六日申時上御重熙堂左副承旨入侍時左副承旨趙衍德假注書白慶楷記事官尹行任金祖淳以次進伏訖上曰都承旨入侍賤臣承命出與兼都承旨沈豐之偕入進伏上命書傳敎曰關東年分狀啓來到有司堂上分往大臣家問議後入侍稟處命退承史以次退出
정조 12년
戊申十月初六日酉時上御重熙堂坐直承旨與有司堂上入侍時右承旨趙衍德假注書白慶楷記注官金鳳顯記事官金祖淳有司堂上徐有隣李秉模以次進伏訖上曰大臣之意果何如有隣曰此原春監司李度默災實分等狀啓也杆城等四邑置之尤甚寧越等十二邑置之之次原州等十邑置之稍實仍以爲元劃災四百結外不足災三百七十六結八十四負八束特許加劃田農之失甚於畓農其中木花擧皆全棄各邑所報之災從略裁減猶爲二百七十八結三十七負九束而事目至嚴不敢遽然仰請恭俟處分後錄諸條竝請令廟堂稟旨分付矣其一無論尤甚之次邑舊還之與新還竝督其勢末由稍實邑雖云免歉無異災年舊還之竝捧實爲可矜分數捧納未知何如而還政體重不敢指一仰請事也其一還穀本色捧納其勢誠難尤甚邑折半之次邑三分一稍實邑四分一準折代捧事也其一尤甚之次邑勿定配所事也其一推奴徵債限明秋防塞事也臣依下敎就議大臣則領議政金致仁以爲分等依狀請施行畓災亦依狀請加劃而綿災以一百七十八結零許給舊還尤甚邑許令停退之次稍實邑待廟堂從略分數知委擧行還穀代捧最爲幻弄之弊端尤甚邑三分一之次邑四分一稍實邑五分一許令代捧定配罪人只許尤甚邑勿定配所推奴徵債防塞事許施爲宜云矣秉模曰臣依下敎就議于左右相則左議政李性源以爲狀請諸條俱甚精約綿災雖不可輕議海西田災旣蒙許施恐不可異同還穀代捧分數稍過尤甚邑三分一之次邑四分一稍實邑五分一許代其餘舊還事及尤甚之次邑勿定配所事推奴徵債防塞事竝許施爲宜云右議政蔡濟恭以爲本道今年年事之幸得免歉實非始料道臣狀請亦甚精的而道內畓摠本少加請災三百七十六結零似稍過一百結減給田災旣許海西今不可異同舊還之稍實邑分數收捧事還穀代捧事尤甚之次邑勿定配所事推奴徵債限明秋防塞事竝依狀請許施爲宜云矣上曰道臣所請旣甚精約大臣意見別無異同而災結事舊還事代捧事勿定配所事三相各有所見給災則百結加損不必較量畓災及綿災竝準請許施舊還則依左右相議施行代捧事依領左相議施行尤甚邑則依狀請許施勿定配所事依領相議施行可也出擧條有隣曰臣於問議之行領相適有以加髢申禁節目中一二條附奏者故敢此仰達矣娘子䯻名色卽婦女已成婚未加髢之前所用者則乃是目今所許之制而反載於禁條似合商量至於年老頭童其髮不能如式成䯻則亦宜定其年限許以環加一路俾無難便之端恐爲允當云矣上曰娘䯻制同男子之雙童䯻此笄前之飾也兩條編髮卷端盤屈作環狀簪以貫之纓以垂之若令通用於笄後中年以上婦女未知如何本髮加髢不可不禁而老妻孀婦宜有闊狹之論領相言亦固有見然用小貼髢則反有添髮之益用小盤䯻則亦合守制之義不改亦無妨乎發遣備郞問于諸大臣卿等明日入侍時稟處可也出擧條命退諸臣以次退出
정조 12년
兼都承旨沈豐之藥院直左承旨李亨元未肅拜右承旨李時秀監印進左副承旨趙衍德坐直右副承旨尹行元坐同副承旨南鶴聞未肅拜注書金孝建病一員未差假注書李貞運藥院直白慶楷仕直事變假注書李羲觀仕
정조 12년
趙衍德啓曰來十一日輪對日次矣敢稟傳曰爲之
정조 12년
李時秀啓曰來十一日朝參日次矣敢稟傳曰停
정조 12년
趙衍德啓曰知敦寧徐有寧除拜後過三日不爲出肅依定式推考警責仍卽牌招察任何如傳曰允
정조 12년
趙衍德啓曰左議政李性源右議政蔡濟恭依下敎來待矣傳曰入侍來待有司堂上備堂同爲入侍
정조 12년
承旨前望單子入之李亨元南鶴聞落點
정조 12년
有政吏批判書鄭昌順參判洪秉纘參議曺允大進左副承旨趙衍德進嚴思晩爲大司諫金熹爲大司成尹師國爲同義禁李庚運爲殷山縣監參議皇甫錫直長皇甫欽以上復官爵事承傳故府使南瑞贈兵參例兼慶尙左兵使南志默考承文提調單鄭昌聖徐有寧鄭好仁李在簡鄭昌順李文源尹蓍東金尙集徐有防李秉模閔鍾顯沈頤之李敬養洪檢尹師國朴祐源金憙李在學申大升洪秉纘金載順李秉鼎金思穆南玄老尹尙東金載瓚
정조 12년
兵批判書李文源參判具㢞參議宋瑛病參知柳誼入直進左副承旨趙衍德進副司直金履正李昌漢李敏輔林道浩副司勇金光溫
정조 12년
趙衍德以承文院官員以都提調意啓曰本院提調近甚數少拜表不遠事多苟艱前提調行司直鄭昌聖知敦寧府事徐有寧工曹判書吳載純議政府右參贊鄭好仁禮曹判書李在簡吏曹判書鄭昌順兵曹判書李文源行副司直尹蓍東行副司直金尙集漢城府判尹徐有防刑曹判書李秉模行副司直閔鍾顯行副司直沈頤之行副司直李敬養行副司直洪檢行副司直尹師國行副司直朴祐源行副司直金憙行副司直李在學行副司直申大升吏曹參判洪秉纘竝還爲差下行副司直金載順行副司直李秉鼎行副司直金思穆漢城府左尹南玄老工曹參判李得臣同知中樞府事尹尙東行副司直金載瓚亦爲差下使之察任何如傳曰允
정조 12년
趙衍德以備邊司言啓曰加髢申禁節目磨鍊書入之意敢啓傳曰知道
정조 12년
趙衍德以御營廳言啓曰因兵曹判書李文源所啓判下駕前別抄朝房待令自今日爲始撤罷之意敢啓傳曰知道
정조 12년
趙衍德以右邊捕盜廳言啓曰本廳兼從事官朴宗和身病甚重勢難察任改差何如傳曰允
정조 12년
趙衍德以義禁府言啓曰咸鏡監司李崇祜査啓據刑曹粘目內德源前府使崔重敎移本府處之事允下矣崔重敎時在任所云依例發遣府書吏拿來何如傳曰待待命拿囚
정조 12년
戊申十月初七日未時上御誠正閣大臣有司堂上來待備堂入侍時右承旨趙衍德假注書李貞運記注官金鳳顯記事官金祖淳左議政李性源右議政蔡濟恭戶曹判書徐有隣禮曹判書李在簡吏曹判書鄭昌順刑曹判書李秉模行副司直尹蓍東漢城判尹徐有防行副司直沈頤之以次進伏訖上曰都承旨入侍賤臣承命出與兼都承旨沈豐之偕入進伏性源曰寒氣少解此時聖體若何上曰一樣矣上曰禁髢之後節目尙未成諸堂之議論自多携貳云今日召見卿等欲聞一定之論矣何以則有易曉易行之道耶性源曰禁髢是大關節至於節目間事不必費聖慮矣有隣曰因領議政金致仁加髢申禁節目中一二條附奏有問于諸大臣入侍稟處之命矣依下敎發遣備郞問議于諸大臣則左議政李性源以爲娘子䯻雖是未加髢之飾而例多添綰他髮載之禁條蓋以此也至於頭童婦女之限年許加則節目已成之後恐不宜闊狹以啓紛紜伏惟上裁云右議政蔡濟恭以爲法者貴在劃一今番定制只是禁髢䯻代以簇頭里而已若區別老少生出名色則臣恐法久之後髢䯻隱而復現惡在其畫一之義也況娘子䯻非束得最長髢髮不得成樣云其在禁條也無疑伏惟上裁云領府事鄭存謙判府事徐命善領敦寧洪樂性判府事李福源病未收議判府事金熤以爲女子之嫁者笄未嫁者未笄禮也而笄是簪髮之具也以此觀之則必是上髮於首卷而簪之是謂之笄也然則禁髢事目中所謂本髮加首恐非當禁之條至若娘子䯻束髮雙卷䯻而簪之者猶有近古之意且髮長者不添髢而亦可成䯻詩所謂不屑髢也者正指此也雖或髮短添髢所添無多則爲費不大以此而爲笄後老少通用之制則不但儀容之不甚鹵莽亦可無笄未笄無以別之嫌矣若是年老婦人頭童髮短者添髢成䯻勢所然也而編髪環首後起前結亦是從前私家通行之例則成䯻與環髮惟當許其從便而已何必自朝家拘拘於定其年限區以別之耶髮之盛衰人各不同年未及而髮甚短者亦或有之恐不須限以年紀致有窒礙蓋此婦女冠䯻之儀必有中朝一定之制而今無以考據倣行惟當因俗爲禮從便成制以爲一王之典章今若娘䯻無禁老少通用則制簡而不眩事便而易行惟是孀居女子凡諸儀容之飾一切屛去則娘䯻亦係飾首之容不宜施之孀婦首上只令一依其前狀不必別設爲新制實似便宜伏惟上裁云判府事李在協以爲娘子䯻果是只以本髪爲䯻而不屑髢者則不必載禁條至若婦女之年老髮童不合成䯻者宜有弛張不必禁矣云判府事兪彦鎬以爲娘子䯻果是未加髢前所用者則不必載於禁條然娘子䯻亦有大小奢儉自小漸大由奢入儉之弊恐不可不念至若婦女之老禿不合成䯻者則似宜有弛張闊狹之道伏惟上裁云矣上曰大抵娘子䯻本制盤結雙條髮作兩環狀以一釵洞貫兩環卽當婚女子之粧束而今番節目中所謂嫁前之制不可用之者是也領相所云娘子䯻必指近俗轉訛渾稱之婚後髢前䯻樣而節目中所謂卷髪後䯻是也是䯻雖最逼古元無定稱故强立別名以卷髮後䯻書之然則領相之說不期行而自行誰料領相之明識達見過信訛稱之說至有附奏之擧也極呵極呵又若金判府獻議中以娘子䯻通用於老少之請未知爲是誠如是說我國婦女便服頭飾將使冠童無別予則曰萬萬非確論下款收議事年限不必定儀飾不必備竝置之可也出擧條上曰節目之綱領旣成今日內必盡磨鍊使之曉然易知而此不必家喩判尹會首母於公廨敎其制樣仍使轉敎於城中大小諸家好矣性源等曰先敎首母則自可傳習矣上曰簇頭里着圈之說終是行不得之事卿等試思之豈不然乎濟恭曰臣等未及周思矣及承批旨中八不可之敎誠允當矣上曰公賤服色旣以加里亇爲定當束髮而着之乎當以本髪加首而着之乎性源等曰旣着加里亇則已表公賤不必禁本髮之加首矣有隣曰若許本髮加首則有次次張大之慮矣昌順等曰左相言好矣旣表公賤則本髪加首似不必禁矣上曰大體可者多而不可者少依此爲之而節目中書以公私賤則以本髪加首而公賤則着加里亇可也上曰節目幾日可頒行乎昌順曰不過五六日可以印頒矣上曰在外承旨許遞與未差之代前望單子待下批牌招察任出榻敎上曰政官牌招開政出榻敎命退諸臣以次退出
정조 12년
兼都承旨沈豐之藥院直左承旨李亨元坐右承旨李時秀監印進左副承旨趙衍德坐直右副承旨尹行元坐同副承旨南鶴聞坐直注書金孝建病一員未差假注書李貞運藥院直白慶楷仕直事變假注書李羲觀仕
정조 12년
南鶴聞啓曰漢城判尹徐有防依下敎來待矣傳曰入侍
정조 12년
南鶴聞啓曰刑曹判書李秉模持草供來待矣傳曰入侍
정조 12년
有政吏批判書鄭昌順參判洪秉纘參議曺允大進同副承旨南鶴聞進李晩榮爲典籍李端亨爲假監役申翊寧爲大靜縣監
정조 12년
兵批判書李文源參判具㢞參議宋鍈病參知柳誼入直進同副承旨南鶴聞進副司直丁範祖
정조 12년
備邊司白師謹爲濟州牧使
정조 12년
備邊司李一曾爲濟州牧使
정조 12년
咸鏡監司狀啓今十月令薦新生銀魚節序差早限日不得封進惶恐待罪事傳于南鶴聞曰勿待罪事回諭
정조 12년
咸鏡監司狀啓今十月令薦新生文魚生大口魚日氣尙暖限日不得封進惶恐待罪事傳于南鶴聞曰勿待罪事回諭
정조 12년
南鶴聞以吏曹言啓曰成均館典籍趙彦哲呈狀內素患痰癖之症挾感添劇萬無起動供職之望云依例改差何如傳曰允
정조 12년
南鶴聞以司甕院官員以監膳提調意啓曰漁夫契貢人等呼訴內卽今冬節己廟魚族隱入設網累日終未捉得闕供生事迫在朝夕云每年如此之時以他可合之魚及活鷄例有參半代捧之規而莫重御供自下不敢擅便惶恐敢啓傳曰代封
정조 12년
李時秀以備邊司言啓曰諸道舊還都數屬至一百五十五萬八百餘石當此諸路豐登之時雖令準捧未爲不可而數旣夥然民力宜顧就元數中限二十一萬六千石分排磨鍊準數徵捧之意分付諸道至於關北旣因特敎全一道停退分排一款非所可論海西之尤甚邑關東之尤甚之次邑關西之尤甚邑及之次邑之尤甚面里依分等狀啓覆奏勿爲徵捧之意分付何如傳曰畿邑舊還分排後更爲草記他道癸卯以前條亦勿擧論仍於俵下諸道時措辭分付俾無虛實相蒙强弱相混之弊可也
정조 12년
李亨元以備邊司言啓曰京畿監司趙鼎鎭災實分等狀啓有草記回啓之命矣取見其狀本則以爲今年農形南北東西均無豐儉之區別不爲分等流來舊頉爲七百餘結每年新災中混同磨磨自來謬例昨年川浦落未蒙永頉數亦不些新災亦至一千五百餘結之多比諸地部劃下八百結其所不足爲一千五百三十二結特許劃下舊還毋論還餉丙午停退條中限四分一酌定準捧推奴徵債及各宮房凡係擾民之事亦當禁斷竝請令廟堂稟旨分付矣毋論某道流來舊頉亦豈無之而旣以七百餘結歸之於舊頉又以昨年反浦分而言之者未免架疊新災一千五百三十餘結亦過所料大抵今年畿農雖云少減於始望別無災名之可言加劃一千二百結以準二千結則新舊災頉似可分排以此數劃給舊還今方從略分排使之待知委擧行推奴徵債及各衙門各宮房凡係擾民之事竝依所請禁斷而所請諸條之後錄條陳自是各道通行之例今此狀辭有違定式該道臣推考何如傳曰允回啓中災結所減不過三百餘數此不必較量依狀請準數施行舊還事廟堂所分排者雖未知如何而必準丙午條四分一之數可也
정조 12년
李亨元以一所巡廳言啓曰去夜二更四點量犯夜人別監李景樞執捉何以爲之敢啓傳曰知道厥漢之前後所爲無形乃敢犯夜於禁令至嚴之時尤爲痛駭令該廳爲先除名移送刑曹嚴囚以待處分行首別監令該廳科罪司謁令攸司科治可也
정조 12년
南鶴聞以刑曹言啓曰咸鏡道穩城府流三千里定配罪人白伐男逃還擊錚仍又逃躱之狀頃於京畿監司趙鼎鎭啓本回啓中已有論列而伐男自臣曹纔已跟捕捉得矣月前北關罪人移配時伐男移定配所於平安道嘉山郡仍前移定卽爲押送而編配罪人之任意逃躱至有呼籲之擧者前所未有待用刑令配所官各別嚴刑懲礪之意分付道臣何如傳曰允
정조 12년
南鶴聞以義禁府言啓曰忠淸監司洪檍査啓據刑曹粘目內燕岐前縣監金宗範金克行等移本府處之事允下矣金宗範金克行等今方待命卽爲拿囚之意敢啓傳曰附過放送
정조 12년
南鶴聞以義禁府言啓曰大靜縣監張漢喆爲先拿問嚴勘事傳旨啓下矣張漢喆時在任所依例發遣府羅將交代後拿來何如傳曰允
정조 12년
南鶴聞以義禁府言啓曰開城府留守李致中査啓據刑曹粘目內濟州前判官韓有樞卽令該府拿問嚴處事允下矣韓有樞今方待命卽爲拿囚之意敢啓傳曰保放
정조 12년
諭咸鏡南北關大小民人等綸音王若曰咨爾北方之人役車其休歲亦暮止此政村酒社皷山樞互答之日而胡罹此仳㒧顚連之苦也關以北數千餘里野無遺秉居無宿糧幾千萬生靈嗷嗷然如在水火道臣評事之啓交聞迭奏乙丙之枕遑可一日安乎予觀農政之書旱宜田種澇宜水穀失之野而收之峽歉於此而登於彼故曰周乎農者凶年不能殺斯乃諸路之所罔然而獨本道則一遇恒雨百穀俱痒貧富惟均公私遍竭重以山海兩阻貿遷無路假令箱有餘布場有餘畜化居不得束手以竢此又諸路之所未有而惟本道爲然也然則今之所謂稍實也之次也尤甚也特强以名之耳其實一也北關之歉甚於南關慶興諸邑又北關之最方秋而流亡者有之未冬而浮黃者有之蓋不待北來之言而地勢民情可推知也嗚呼今夏之雨何道無之而畿湖嶺南一是豐登關東兩西亦旣免歉使本道雖遜於湖嶺可方於東西則豈不同享有年之樂少寬北顧之憂而造化每惜全功接濟茫無涯畔咎實在予民則何罪玆予命以奎章閣直閣鄭大容爲北關慰諭御史往撫大小民庶留管賑政爾尙是依是庇毋予云遐嗚呼言語之於感人末也今以九重之邃千里之遠乃欲憑數行文字慰諭爾奠接爾誠疎矣然敷心之謂言敷言之謂文文之所宣心有相感予雖否德爲爾父母心之所往亦豈無自然通應之妙也賙活之具面授規劃蠲免之政另循優典御服御供之需留作別賑更以內帑錢二千緍綿布一百疋胡椒三十斗付御史齎送別貿穀物俾辦粥飯饋之於餞廷之際咨爾北民知予懷保之苦心少須臾各安其堵各守其業容竢東作服力田畝且勤且勸無失其時則上天至仁有願必從來牟之告熟理之常也咨爾北民明聽無譁爾飢若予饑爾飽若予飽爾困若予困爾安若予安予以爾與共休咎爾等縱不欲以予心爲心得乎呼燭申申亶由腔赤咨爾北方之人
정조 12년
弘文館應敎臣李宗燮副應敎臣李敬五校理臣徐配修副校理臣安策臣沈興永修撰臣申大尹臣閔昌爀副修撰臣金啓洛臣宋翼孝等伏以臣等卽伏見大臣筵奏實不勝萬萬驚駭髮豎而膽掉噫嘻痛矣宇賊窮凶之罪渠已自服此實已承款未伏法之劇逆大憝也尙今假息於海岱三尺之典刑久而未伸八域之憤痛去而愈酷寢皮食肉擧切其願而不意今者換錢之札又何凶謀窮島棘中無難敢書綢繆寄托乃是錢貨之相換則未知其所營爲者果是何事其所排布者果是何謀跳踉之跡若是狼藉陰祕之計今又現捉目下難言之憂寧有旣也拿致嚴覈一時爲急大僚所請宜卽從施而及承批旨又此靳允臣等抑塞悲憤實欲叫閽碎首而不可得也伏乞亟從大僚之請拿鞫正刑不容少緩而當該地方官及牧使之不能嚴束於常時敢此棘中通書之變者亦極驚心國家法令若有一分嚴畏之心豈或任其縱恣謾不察勅之至於此哉地方官之拿問嚴覈旣蒙允許而至於牧使則不可罷職而止爲先削職一體拿問斷不可已也取進止答曰省箚具悉宇鎭之減死酌處非無商量而渠敢肆然募人傳通書札妖惡甚矣放恣極矣朝筵雖有左相所奏不許所捉書札之登覽者以其渠有老父意或不忍遠刑之情私有此冒死探問之擧故耳令見刑曹草供聞該堂言原書札中無一語及於渠父生死但斷斷於換錢等事云固知渠之別種而猶不料無人心無人理之愈往愈甚也卽此一事殺亦無惜渠罪自渠罪處分自處分不允附陳事依施
정조 12년
今十月初八日巳時上御誠正閣左議政入侍時左承旨李亨元假注書李貞運記注官金鳳顯記事官金祖淳左議政李性源以次進伏訖上曰今日何爲請對耶性源曰昨夕烽火時隣洞居喪人金觀鎭忽請見曰濟州人方來傳宇賊之書書中請換錢百五十不勝驚駭捉置其人執其書而來告云凶賊之自棘中通書於京洛敢要換送錢貨者是何等變怪何等凶慝已承服罪人之尙不伏法一向假息於島中者已是萬萬失刑況擧國悲憤瀝血雪涕之章堆積公車而天聽愈邈王章不加臣民憤痛三載如一日而今玆換錢之書本罪之外尤可見其跳踉縱恣締結排布之跡若不及今拿致嚴覈則絶海窮島實有難言之憂發遣金吾郞卽卽拿來先問換錢之因何事用何處其前後窮凶情節締結陰謀一一覈出夬正已款之罪亟施久逭之章何如上曰伊時處分意有所在不必如是煩請矣性源曰宇鎭是何等凶逆而敢自棘中通書京洛地方官若有嚴畏國法之心安敢一任其縱恣跳踉乃至於此牧使摠治一島常時若能檢束寧有如許變怪當該地方官爲先拿問牧使一體罷職何如上曰依爲之性源曰金觀鎭之所捉納傳書者濟州人二名爲先出付捕廳窮覈其傳書情節及換錢委折一一取服何如上曰爲先令刑曹嚴覈得情可也出擧條性源曰昨以此事議于領右相則以爲只是換錢之事則三公之竝請對涉於張大云故臣獨爲入來矣向來純鎭事處分太輕今番則決不可仍置矣上曰手記持來人若送捕廳則有觀鎭頭面等事不如付諸刑曹之爲當矣命退諸臣以次退出
정조 12년
戊申十月初八日午時上御重熙堂左副承旨入侍時左副承旨趙衍德假注書白慶楷記事官尹行任金祖淳以次進伏訖上曰戶曹判書入侍賤臣承命出與戶曹判書徐有隣偕入進伏上曰歲幣封褁已畢耶有隣曰纔已畢捧矣上命衍德讀公事書判付訖命退諸臣以次退出
정조 12년
戊申十月初八日酉時上御重熙堂坐直承旨入侍時左副承旨趙衍德假注書白慶楷記注官金鳳顯記事官金祖淳以次進伏訖上曰漢城判尹待敎入侍賤臣承命出與漢城判尹徐有防待敎尹行任偕入進伏上曰首母事依昨日下敎擧行而今則士夫家果能聞知於節目未頒之前耶有防曰臣於昨夕知委五部使之趁今朝多聚首母則五部都合爲三十三人矣自內局出送見樣於典醫監醫女及先學之老醫女故使各部待令諸首母一一隷習而大抵首母自是慣熟於此等處故暫時見之暫時習之已爲曉解而各部首母次第如之終朝之內三十三首母一齊手鍊矣仍爲嚴飭於渠輩使之今日內各其丹骨士夫家及閭巷諸處一一遍行一一傳習俾無一處不知之弊事分付則渠輩以爲日力未長往處甚多限以明夕則似當遍行云故依其言寬其限而以無論某家不時伻問首母果有不來之事云則當問其丹骨首母名字而嚴勘事另飭以送矣俄者一朝官來言首母果已來過傳習云云矣上曰然則不日內似當遍傳矣有防曰近來侈風大是痼癖矣俄伏聞傳言則路上有一隷持涼簇頭里去而以泥金繪畫云豈非萬萬駭然者乎上曰所聞果的實矣朝者有如此者見捉於營門云矣上曰刑曹判書持草供入侍賤臣承命出與刑曹判書李秉模偕入進伏上曰草供入之衍德取進上曰厥漢果卽輸款乎秉模曰厥漢極奸狡矣初則以手記之受出渠身則不入棘中抵死發明五招以後始乃自服而果然入見受來矣其手記則以白紙中最薄者長廣纔數寸細細成文而手記辭緣則大體以爲用此漢麤木二十疋其價當償百五十錢使其弟換送云云矣又有多受困阨於此輩雖恨奈何等說此則必是妖賊恐其發露先爲掩跡之地矣上來兩漢一則本府假吏一則總角矣上曰假吏則何以出入往來云耶秉模曰名雖假吏以行商往來云而總角漢之隨來見誘於此漢而此漢則年近五十言語貌樣極奸黠矣搜其身則囊中又有貞喆弟家書一通而此漢受手記出來至咸平破船之後欲與總角漢上京而總角漢問其委折則此漢誑之曰上京則有千餘兩換錢之物若上去可以得食錢兩云云則總角漢果爲隨來而至銅雀使總角漢來傳於金觀鎭家而又戒以汝往此家則主人兩班見此後當有所問勿言一句只曰令監多食酒肉云云則當有出給錢兩之事受來爲當云則總角漢如其言來傳見捉矣此外則姑無別般端緖矣上曰手記中有問渠父生死之語乎秉模曰換錢事外無他語矣上曰卽此一事尤可謂入理滅絶矣上覽草供訖敎曰此漢等旣已輸款今夜內移送捕廳而出問趙心泰之爲何邊大將出付可也秉模承命先退命書傳敎曰禁加髢事目印役將始而稟事與擧行之際如是錯誤承旨以多人之故不能專一而然監印閣臣一員依閣誌卽爲啓下印出頒布等節主管入稟俾無遲滯之弊又命書傳敎曰更思新除之人方在外邑等待其上來不但曠官可悶徒有迎送之弊舒川前郡守白師謹仍任前職濟州牧使之代更爲議薦事言于廟堂又命書傳敎曰才難不其然乎可謂九原難作今番北道綸音頒布事慮或不能領會以無於例之傳敎別爲書下此猶不足筵席口授面敎則營邑鎭驛件當只書營邑鎭驛以爲官上之地而抽栍取見則各以內賜職姓名書之然則此後此冊不在於官遞任後當持來焉有印給廣布之意乎社名不書邑號外此疎漏之端不一而足前此京外許多綸音頒布時以故待敎之善爲擧行予則不費精力今於屢敎之後擧行如是草草豈不駭然才分雖非强爲之事苟能盡心如許小事豈或如是待敎尹行任從重推考命退諸臣以次退出
정조 12년
兼都承旨沈豐之藥院直左承旨李亨元坐直右承旨李時秀監印進左副承旨趙衍德坐右副承旨尹行元坐同副承旨南鶴聞坐直注書金孝建病一員未差假注書李貞運藥院直白慶楷仕直事變假注書李羲觀仕
정조 12년
南鶴聞啓曰同義禁尹師國除拜後過三日不爲出肅依定式推考警責仍卽牌招察任何如傳曰允
정조 12년
傳于南鶴聞曰同副承旨與節目釐正堂上監印閣臣入侍
정조 12년
傳于南鶴聞曰禁髢綸音事目楮注紙粧䌙件二百件不粧件三百件白紙不粧件一千件印出事令內閣知悉分付監印廳
정조 12년
李亨元以兵曹言啓曰景福宮衛將黃正垕在鄕未上來輪番之任不可久曠改差何如傳曰允
정조 12년
李亨元以備邊司言啓曰諸道舊還分排草記批旨畿邑舊還分排後更爲草記他道癸卯以前條亦勿擧論事命下矣京畿舊還餉丙午停退六萬七千三百三十二石依下敎以四分一分排則當捧爲一萬六千八百三十二石以此分付收捧外此諸道亦依下敎以癸卯以後條酌量分排則其數爲十四萬四千九百五十八石比當初磨鍊所減爲七萬一千四十二石以此分付收捧俾知朝家特加軫念之澤何如傳曰允
정조 12년
李亨元以刑曹言啓曰因一所巡廳草記犯夜人別監李景樞嚴囚以待處分司謁令攸司科治事命下矣依傳敎李景樞卽爲嚴囚司謁崔昌祿係是出身移義禁府處之何如傳曰待用刑令兵曹決棍可也
정조 12년
南鶴聞以義禁府言啓曰濟州前牧使洪仁默一體拿問事傳旨啓下矣洪仁默時在任所依例發遣府書吏交代後拿來何如傳曰允
정조 12년
刑曹啓目罪人李顯大原情云云地方官一體拿問嚴處爲白乎旀宇鎭及貞喆保授主人自本道捉致營獄嚴加究覈後狀聞之意分付道臣何如判付啓竝只依回啓施行爲旀其中金後文金亮基等所坐又果何如則敢生傳書之計有此募人之擧卿等之當問不問雖因昌甲之未捉論以事體難免疎忽未捉是在昌甲身乙待捉來嚴覈以聞爲旀顯大處此一款嚴問得情事分付捕廳爲良如敎
정조 12년
司諫院行大司諫臣嚴思晩司諫臣金復休司憲府掌令臣趙武範持平臣吳泰彦司諫院獻納臣申禹相正言臣朴載綧正言臣柳等伏以臣等卽伏見晝紙所出者以大靜縣荐棘罪人宇鎭通書事至有大僚筵奏之擧臣等聚首相看不覺驚駭之至噫嘻痛矣渠之罪犯是何等劇逆而尙今假息已是失刑乃敢肆然通書求換錢貨不知將欲何用而渠若有一分嚴畏之心焉敢若此當此國人齊憤憂虞轉深之日決不可一向仍置臣等謂亟命王府拿來嚴覈得情快正王法斷不可已也至若傳書二人及該縣監該牧使旣允大僚之請臣等姑不敢更煩而所謂觀鎭則渠雖有發告之擧旣以宇鎭之親族不能以大義滅親交通書札接應凡事其平日綢繆和應之狀據此可知知情之律烏得免也臣等謂金觀鎭先治黨與之律宜矣取進止答曰省箚具悉勿煩
정조 12년
大司憲趙瑍疏曰伏以臣之虛縻臺職居然三朔于玆矣一疾沈痼委頓床席屢經危域與死爲隣徒積瘝曠之罪未伸叩謝之忱論以邦憲合被重典惶隘震越只竢誅罰之遄加而已嗚呼近年以來誅討太寬隄防不嚴逆孼凶徒無所畏戢至於今者宇賊換錢之變而極矣渠之淊天之惡極地之凶已悉於前後三司之請臣亦月前略效必討之義未蒙曰兪之音使千古所無之逆尙今假息於覆載之間王政之失刑已極神人之齊憤愈激渠以承款之妖逆敢生叵測之凶計乃於海島棘圍之中通書京洛恣意換錢其跳踉放肆之罪已無可論而締結陰圖之跡盡露無餘潛聚錢貨將用何處暗通私訊將營何事排布之祕謀旣至此極將來之隱憂實有難言臣請亟令王府卽爲拿來換錢之情節先加嚴覈快正已款之罪一洩一國臣民積年憤冤之痛焉且宇賊旣貽書於金觀鎭則觀鎭之於宇賊其情志之相通明若觀火渠雖先爲發告而第其書中所言若是陰祕則非至切至密之間而夫豈有遠地書托之理哉其平日和應之跡昭不可掩亦卽究覈施以當律至若濟州兩漢之潛通劇賊受來私書固已萬萬痛惡而事旣綻露跡又凶祕揆以獄體不可付諸秋曹請依大僚所奏移送捕廳一一究問期於得情斷不可已也云云答曰省疏具悉堂批悉言之矣附陳金觀鎭事渠旣登時往言左相似無同情之跡當觀査事出場矣
정조 12년
執義宋銓疏曰伏以宇賊之棘中通書誠一大變怪也圍籬之法防守至嚴絶不得與人相通則筆札從何求得寄致亦何容易妖譎之性尙藉窮熖足以誑誘遐俗䝱使島民書尺達於都下飛錢通於絶海此而不已亦將何所不至耶此賊之尙今假息是國無三尺也旣已承款旋卽傅生當初刑政之失已無可言而伊後無窮之慮可執契以俟今果有通書之現捉而亦未知從前凶慝之作何跳踉也寧不大可寒心錢貨換用明有叵測之情文字往來灼見排布之跡昨筵大僚之請實出於洩輿憤杜後慮之意而又此靳允如前之爲誠不勝泄鬱之至伏願亟揮乾斷卽命拿來待用刑更加窮覈夬施常刑焉至若傳書換貨之情節自有秋曹之嚴究而該牧使之專管一島初不檢束之罪與地方官無異不可罷職而止竝令拿問重勘宜矣噫嘻臣民之沬血灑涕積冤茹痛者三載于今矣逆醫則移配西邊殆若尋常罪謫時偉則薄竄近島初不一番究覈當律未施之前等是地上所配遠近雖不足論而一日二日國人共戴之憤當如何哉惟願卽加三思竝允群請少洩神人之限焉仍伏念臣之自來情勢固宜永劃臺端而素患癖積之症逐歲漸痼向因暑痢而凘頓近又寒感之添劇腰腹痞結神形瘦鑠少觸風冷輒卽牽痛以情以病束帶供職其道末由前後除旨徒積逋傲見職虛縻亦已數朔而一向蟄伏莫效趨承瘝曠之罪維鈇鉞是俟伏乞聖明俯垂矜諒遞臣之職治臣之罪以安私分以肅朝綱千萬幸甚云云答曰省疏具悉勿煩爾其勿辭察職
정조 12년
掌令鄭景祚疏曰伏以臣卽伏見昨日大臣入侍筵奏逆宇事始焉駭痛中焉訝惑繼之以有無窮之慮不測之憂也渠是已承款之凶賊尙今容貸於覆載之間已是神人之所齊憤國家之大失刑則其何敢惟意跳踉私通書札至於百五十換錢將欲何用其陰慝之罪叵測之情不可不及時嚴覈鉤得情節當初曲貸之處分已失太寬而到今凶跡綻露之後尤何可一刻仍置不思所以懲亂賊嚴隄防之道乎臣謂凶賊宇鎭亟命王府拿來嚴囚前後窮凶情節一一盤覈私書之任自相通換錢之用於何處竝皆鞫覈夬正王法斷不可已也觀鎭以逆宇之至親書札之往復錢貨之交通旣是萬萬放恣無嚴逆宇情跡必無不知之理爲先捉致該曹嚴覈得情待宇賊拿來更加質問宜矣地方官之不能防守該牧使之不能糾察已因大僚之請罪雖已或拿或罷大抵濟州一島素多凶賊輩竄配其所防守之嚴糾察之密非比尋常如宇賊之至妖大慝猶且任其通書於京洛則日後之弊難言之慮有不可勝言竝卽拿覈嚴施當律焉云云答曰省疏具悉勿煩
정조 12년
戊申十月初九日巳時上御重熙堂左副承旨入侍時左副承旨趙衍德記事官金孝建尹行任金祖淳檢校直閣徐鼎修以次進伏訖上曰北道綸音將頒賜於文蔭武前銜以下白紙件三十件加爲印出事分付賤臣承命出傳鼎修曰綸音亦於御史下去時齎往乎上曰御史辭朝日亦當出付其前封褁以置可也命書榻敎曰未肅拜知敦寧許遞命退諸臣以次退出
정조 12년
戊申十月初九日申時上御誠正閣同副承旨與節目釐正堂上監印閣臣入侍時同副承旨南鶴聞假注書白慶楷記事官李相璜金祖淳節目釐正堂上尹蓍東監印閣臣尹行任以次進伏訖上曰頒布數成冊其果已畢而亦無漏落之患耶蓍東曰纔者已畢而姑據吏曹官案修正故或不無漏落之慮矣且伏念今此頒賜之聖意貴在普傳而廣布故侍從以上雖在削職之人亦爲入錄矣上曰果然矣且諸道所頒件今欲一時竝印而件數甚多難可速完侍從臣則自京印給而諸路郡縣所下者則各給一件於該道使之自該道印給無妨乎蓍東曰如是則工省而事便誠好矣上曰京畿則使道伯印去而北道則凶荒可悶些少之弊亦極可慮自京印給其餘諸道則各下一件使該道摸印頒布爲可而侍從以上文武蔭當自京印給卽令備局以此意行會各道使之頒下之後各卽摸印可也上命蓍東行任先退命書傳敎曰忠壯公金德齡賜諡之行將發宣諡日仍令賜諡官爲獻官賜祭以來忠勇澟然常所歎尙祭文當親撰以下以此分付御製祭文令道伯書揭祠與院間當揭處一本印上事令內閣分付命退承史以次退出
정조 12년
戊申十月初九日酉時上御重熙堂左承旨與監印閣臣入侍時左承旨李亨元假注書白慶楷記事官李相璜金祖淳監印閣臣尹行任以次進伏訖上曰印役今至何境耶行任曰印出僅爲二百餘卷矣上曰其須另飭務期速完也諸道所下件須於明日內卽爲行關下送可也上曰直閣何日發行乎行任曰明日發行云矣上曰別賑物使之預量卜數磨鍊知委可也命退諸臣以次退出
정조 12년
兼都承旨沈豐之坐左承旨李亨元坐直右承旨李時秀坐左副承旨趙衍德坐直右副承旨尹行元藥院直同副承旨南鶴聞坐注書金孝建病一員未差假注書李貞運藥院直白慶楷仕直事變假注書李羲觀仕
정조 12년
備邊司李喆模爲濟州牧使
정조 12년
政院啓曰漢城判尹徐有防馳詣鍾街聚會民人依傳敎一一曉諭此後假稱禁吏捕卒凡常賤女人露面出入之類奪取髢髮者依亂廛例使民人等隨現捉納本府及他法司之意申申分付仍令各部官別加知委於各其坊曲後來待云矣敢啓傳曰入侍
정조 12년
以兵曹侍衛節目傳于李亨元曰訓鍊大將代領雖有命此與陣上代領有異不必牌招聽傳敎將官發牌分付
정조 12년
以禁府都囚徒傳于趙衍德曰鄭德壽崔昌奎更限六十日姑放韓有樞具載敬李漢書南耆喆張允誠金命復付過放送
정조 12년
以京畿監司啓本車弘濟充軍事傳于李時秀曰不過申飭本事出於無情放送事分付
정조 12년
傳于趙衍德曰諭北道綸音楮注紙粧䌙九十件內五件內入五件五處史庫一件弘文館咸鏡監司李崇祜咸興判官兪漢敦永興府使任屹吉州牧使李殷福鏡城判官趙雲紀慶源府使洪聖淵會寧府使李潤慶鍾城府使安廷玹穩城府使鄭潤弼北靑府使柳知養安邊府使朴宗來慶興府使徐㬦富寧府使李光爕德源府使趙𡹘端川府使李汝節甲山府使黃泰彦明川府使沈能翼三水府使具明遠茂山府使柳心源長津府使李敬懋文川郡守李師曾高原郡守柳相燁定平縣監李禹昌洪源縣監洪允復利城縣監朴光迪高山察訪宋益中居山察訪安仁宅輸城察訪宋應昌咸興監收官具馨遠北兵使洪和輔南兵使姜五成北虞候李文協南虞候趙岱北評事朴基正城津僉使李翼純高嶺僉使姜膺煥訓戎僉使崔孝達潼關僉使韓世昌柔遠僉使朴天柱美錢僉使盧世甲乶下僉使姜道瑊魚遊澗僉使金聲大西北僉使趙齊歧惠山僉使張翼大別害僉使徐潤載波知僉使崔禹鉉雲寵萬戶李萬吾仁遮外萬戶洪龍河神方仇非萬戶金樂水羅暖萬戶金昊吉魚面萬戶曺允彦鎭東萬戶盧尙樞梨洞萬戶李重植撫夷萬戶金斗靜阿吾地萬戶朴輔天道山萬戶李茂春朱乙溫萬戶趙齊崙阿山萬戶徐慶殷森森坡萬戶高善興農山萬戶康思周古豐山萬戶劉道平防垣萬戶鄭昌仁廢茂山萬戶高齊興在德萬戶金亨三永達萬戶尹宗鐸吾村權管朴處義寶化堡權管禹昌世梁永萬洞權管朴信規乾原權管康就日安原權管康元堯黃拓坡權管尹聖佐西水羅權管金成鼎雙靑權管吳性寬黃土岐伊權管金貴泰小農堡權管朴明勳自作仇非權管成履福廟坡權管金永玉同仁權管尹弘心舊坡知權管金志和江口權管李喆懋各給一件楮注紙不粧六十件內八件內入一件備邊司一件外閣一件承政院領議政金致仁領府事鄭存謙判府事徐命善領敦寧洪樂性判府事李福源金熤李在協兪彦鎬左議政李性源右議政蔡濟恭提學金鍾秀檢校直提學徐有防李秉模檢校直閣金載瓚徐鼎修鄭東俊直閣鄭大容待敎尹行任監印承旨李時秀各頒一件三十件御史齎去監兵營邑鎭驛上白紙不粧五百七十件內十件內入一件外奎章閣九件西庫一件成均館原任提學吳載純原任直提學鄭民始徐浩修朴祐源原任直閣金憙金勉柱徐龍輔都承旨沈豐之左承旨李亨元左副承旨趙衍德右副承旨尹行元同副承旨南鶴聞翰林李相璜金祖淳有司堂上徐有隣李在簡鄭昌順監印堂上沈頤之外閣官成大中咸興府三十二社永興府十三社吉州牧七社鏡城府六社慶源府十三社會寧府十六社鍾城府十四社穩城府十七里北靑府二十一面安邊府十三社慶興府八社富寧府九社德源府五社端川府十社甲山府十五社明川府七社茂山府十七社三水府十六社長津府五社文川郡六社高原郡五社定平縣九社洪原縣六社利城縣三社各頒一件二百四十二件南北關文蔭武未出身前銜時仕人分給十五件御史加數齎去量宜分給本閣別印四件內一件外奎章閣三件西庫內閣及內入件合附以入
정조 12년
趙衍德以文禧廟營建廳言啓曰本廳堂上行副司直臣尹蓍東與郞廳副司果臣李晩秀進詣本廟奉審則廟內外俱無頉處之意敢啓傳曰知道
정조 12년
趙衍德以訓鍊都監言啓曰今十月十一日景慕宮展拜時因兵曹節目弘化門軍三十名把摠鄭㵙哨官兪鉉商率領挾輦侍衛弘化門軍五十名哨官李光進領赴排立信地還宮後還入直所而竝待標信擧行之意敢啓傳曰知道
정조 12년
趙衍德以御營廳言啓曰今十月十一日景慕宮展拜時依兵曹節目弘化門入直軍五十名集春營入直軍五十名訓鍊大將臣徐有大代領分左右排立東營入直軍三十名除出入直把摠申晤哨官鄭行儉率領宮大門外把守而竝待標信出用解嚴後還入直間集春營哨官河龍珠率該哨標下軍七名代直東營哨官陳澤文代直之意敢啓傳曰知道
정조 12년
李亨元以御營廳言啓曰依傳敎本廳中旬時騎芻沒技人別單書入之意敢啓傳曰知道
정조 12년
趙衍德以左左邊捕盜廳言啓曰罪人李顯大金石伊等草供持入之意敢啓傳曰知道移送刑曹照律草記可也
정조 12년
吏曹判書鄭昌順疏曰伏以臣於銓職情有難冒義在必遞筵對疏籲衷懇畢暴而恩敎嚴批怵迫轉甚至有臣子所不敢承聞者情疑于慢跡涉於要顧念義分不敢爲徑直之行惟期積誠庶或有感格之望遂不得不拚棄廉隅冒沒出膺臂如入籠之鳥色擧無路游釜之魚煎熬更急靦顔周行羞對僚寀愧心餒氣無面可顯情景如此職務奚論臣亦自知一番出脚四維掃盡破檢壞守餘無可言而倘蒙聖上哀憐體恤曲垂恩造亟許鐫免則終全微諒猶勝貪冒追訟愆尤尙或賠補區區祈祝惟在於是惟聖慈之早賜諒處焉臣旣神精耗落隨事昏錯昨日政假監役末望金宗敬卽是金宗德而誤以敬字書入望單雖未蒙點做錯則大一點誤書古人猶稱死罪況於人名之錯記誤書乎此非特一時不察偶失照檢之比伏乞聖明亟命原望單付標改下仍治臣昏謬不職之罪以重銓注以安私分焉云云答曰省疏具悉卿其勿辭行公
정조 12년
戊申十月初十日巳時上御重熙堂漢城判尹入侍時漢城判尹除有防左副承旨趙衍德記事官金孝建李相璜金祖淳以次進伏訖上曰首母等果送兩班家詳細知委乎有防曰申飭各坊首母無有一家未聞知之歎有防曰俄伏聞閣僚言加髢申禁事目只給各坊首契而各契則不爲頒給云雖一坊之內契有多小一契之中戶有衆寡則以一冊子輪示許多契戶已涉苟艱且年前字恤典則之逐契頒給便成前例今亦依此擧行恐合事宜故敢此仰達矣上曰依爲之此以分付監印所可也出擧條命退承史以次退出
정조 12년
戊申十月初十日酉時上御重熙堂坐直承旨入侍時左副承旨趙衍德假注書白慶楷記事李相璜金祖淳稟事閣臣徐有防以次進伏訖上命書傳敎曰一有相奏臺疏皆欲永劃不復彈冠則將使頹綱日頹啞俗日啞寧有如許事理乎日前見其弟有飭敎似已聞知矣未徹之故雖不處分再斯過矣近於賓對連事懸頉及有申飭輒言實病病亦有可强不可强俱非篤老則屢召不膺亦有關於國體知事鄭昌聖宋載經竝從重推考待開門牌招違牌勿捧傳旨命退諸臣以次退出
정조 12년
兼都承旨沈豐之坐左承旨李亨元坐右承旨李時秀坐左副承旨趙衍德坐直右副承旨尹行元藥院直同副承旨南鶴聞坐直注書金孝建病一員未差假注書李貞運藥院直白慶楷仕直事變假注書李羲觀仕
정조 12년
中宮殿藥房口傳問安答曰知道上詣景慕宮展拜罷後內閣政院玉堂藥房口傳問安答曰知道
정조 12년
南鶴聞啓曰輪對官來待矣敢啓傳曰後日次來待
정조 12년
傳于李亨元曰出宮門路協陽門爲之
정조 12년
以李聖圭禁推傳旨傳于李時秀曰分揀
정조 12년
李亨元以兵曹言啓曰今十月十一日武臣賓廳武經講書日次而內外中日旣已停止不得爲之之意敢啓傳曰知道
정조 12년
南鶴聞以守禦廳言啓曰本廳左別將金㷞身病猝重勢難察任今姑改差何如傳曰允
정조 12년
李時秀以左邊捕盜廳言啓曰因刑曹判書李秉模所達濟州罪人昌純四寸李昌甲捉來究覈而昌純父宗裕居生於昌甲家故一體捉來捧草供以入之意敢啓傳曰別無更問之端竝放送
정조 12년
南鶴聞以左邊捕盜廳言啓曰罪人李昌甲李宗裕等捧供草記傳曰別無更問之端竝放送事命下矣罪人李昌甲李宗裕等放送之意敢啓傳曰知道
정조 12년
李時秀以左邊捕盜廳言啓曰罪人李顯大金石伊等捧供草記傳曰知道移送刑曹照律草記可也事命下矣依傳敎罪人李顯大金石伊等移送刑曹之意敢啓傳曰知道
정조 12년
李時秀以刑曹言啓曰因左邊捕盜廳罪人李顯大金石只等捧供草記移送刑曹照律草記事命下矣卽當依下敎擧行而第念宇賊募人換錢之擧情跡叵測不知何祿排布何樣經營伏在何地則其所推覈不容一毫未盡而右漢等凶獰特甚半呑半吐凶謀情節尙未輸款決不可徑先酌處以貽無窮之憂姑爲嚴囚待用刑更加訊覈何如傳曰允
정조 12년
李時秀以義禁府言啓曰因刑曹啓目罪人顯大等敗船地方官及罪人貞喆配所地方官一體拿問嚴處事判付內依回啓施行啓下矣顯大敗船地方官咸平縣監朴宗正貞喆配所地方官靜義縣監申大䄵等俱在任所朴宗正發遣府羅將拿來申大䄵發遣府書吏交代後拿來何如傳曰允申大䄵待待命拿來
정조 12년
南鶴聞以義禁府言啓曰京畿監司趙鼎鎭査啓據刑曹粘目內春川前府使李東馨方在罪謫令義禁府稟處事允下矣罪人李東馨負犯至重雖在罪謫今此現發之罪係是壓良爲賤則不可不拿覈嚴勘慶尙道機張縣竄配罪人李東馨卽爲發遣府書吏拿來何如傳曰允
정조 12년
以慶尙監司慶州囚柳相萬原獄案別單判付內啓下刑曹爲旀殺死之獄疑眩者强半揆理參情模索執定乙仍于難保其一一平當此獄段反於是蔽一言曰兇身不可赦杖打前二日手以捽足以踼忿頭當下其勢之獰猛無顧忌特次第件事重之有兩指大燈油木幾度之毒打大抵丁三不死於初逢打時而拖命於再逢打日亦云太遲矣況旀時丁庚暑體無完膚長闊過寸尺色澤皆紫黯考之屍帳不翅狼藉殺丁三者一則權哥二則權哥權哥之償死不須問漢法明律而斷焉寧有更容他喙然殺人者死重王法也旌奬烈節重天倫也王法有時裁酌天倫萬古撑亘法可屈倫不可壞朝家於此獄亦以爲云權是遺腹子也權之母金痛不將死對衆誓告乃投前川而死死之者非爲子爲舅祀也臨死一言足令聞者隕涕此豈非烈乎節乎豈可諉之浪死乎前此似此獄案一犯兩死未嘗不屈法傅生是去等烈如金節如金而終不獲活其子於必難活之境則烏在乎重天倫也朝家方急於敷倫何暇拘於屈法慶州囚權相萬特爲減死令道伯施以次律事分付爲旀朝廷之上所貴相敬內外職何異監司之於守令尤爲截然之等別是置報牒之謾辭題音之弄語在尋常文簿尙不必如是殺獄事體何等嚴重而觀此原案邑牒則䑛活道題則嘲侮莫曰齊楚之失惟均錄啓卽奏御文字而以此本徹聽其可乎且況道敎是曾莅云云大妄發也舍己從人云云大失言也該邑之因牒反駁不惟可駭巡營之聖人自況萬萬無理俱不可無警飭慶尙監司金光默慶州前府尹李秉鼎竝減辭從重推考爲旀仍自本曹以此判付行會諸道此後檢牒與道題務從審察敬謹無若嶺啓之礙眼事措辭嚴飭爲良如敎
정조 12년
行判中樞府事金熤箚曰伏以臣頃以寢處失宜嬰得表氣之感歷日已多症勢轉劇閉戶負席委頓呻楚昨日日次問候亦不能趨參已不勝悚惶竢勘而夜來諸症一向添苦裏熱外寒神瞀氣綴今日閟宮展拜之時實無以自力進身早朝風寒聖體勞動而身帶保護之任竟闕起居之禮臣罪至此益無所逃玆敢短箚自列仰請譴何伏乞亟降威命以警其僚千萬幸甚取進止答曰省箚具悉卿懇愼節殊庸奉慮卿其安心善攝仍傳曰此批答遣史官傳諭于金判府事
정조 12년
知中樞府事鄭昌聖疏曰伏以臣自有所遭追訟愆尤杜門跧伏分甘廢棄矣聖恩天大簪履記存樞銜籌差次第牽復而簡書是畏廉防難壞一味屛蟄不敢爲叩謝之計不料區區去就至煩誨諭日前家弟歸傳筵敎伏地承聆自不覺感涕之被面神精之隕越而滓穢之蹤無路轉動辜負恩命恭竢重勘慈覆之天曲加涵貸不惟不降威罰今玆飭敎諭之以事理責之以頹綱至有違牌勿捧之命臣誠感激驚惶罔知攸措噫臣之逖違耿光將近半歲矣犬馬戀結之忱豈不欲竭蹶趨承一伸義分而人言之僇辱一之再之愈往愈甚臣雖疲劣跡雖滄浪猥從卿大夫之後而受侮孔多一至此極言之虛實今不欲更爲較絜而以何面目復廁周行重貽請朝之羞哉千思萬量末由進身玆於召牌之下席藁陳懇伏乞聖明俯賜矜諒特許屛退俾盡自靖之義仍治臣罪以警逋慢之習千萬幸甚云云答曰省疏具悉人言之過中業已知之卿其勿辭入來肅命
정조 12년
刑曹判書李秉模疏曰伏以臣兄羅州牧使正模以前任順興府使時寺奴頉案事頃自本曹發緘矣緘答今纔來到卽當回啓而在臣私義有不可冒當玆敢略具短章仰瀆崇嚴伏乞聖明特命遞改臣本職俾査事毋滯千萬幸甚云云答曰省疏具悉緘答令次堂擧行
정조 12년
同義禁尹師國疏曰伏以臣犯自作之辜而身各謬辱荷曲庇之恩而性命全保坑坎之陷則惟殿下袵席之滓穢之累則惟殿下滌濯之爲解僨敗之職特移喉司深軫兢蹙之情旋許鞶裭臣銘佩洪私默訟愆尤閉門跧伏謝跡周行爲息黥補劓之圖而無奈乎處事無狀行己未孚靑衿峻嚴之論一層轉加白簡糾正之言二疏迭發緣臣而査啓泮堂被越俸之典緣臣而被抄諸生有付罰之擧薄罷旋敍未足勘罪群議衆謗無以擧顔震剝之心殆若窮人之無告危臲之蹤無望榮塗之復玷乃者金吾除命忽及於日夕俟罪之中不肖如臣何以得此闔門聚首有泪如瀉噫於必死之地而乃生者父母之愛也以衆棄之身而復起者天地之仁也區區感隕之忱豈不欲姑舍廉防粗效竭蹶而第臣之得罪多士者已經疏暴雖蒙照燭至於兩臺疏臣罪狀者孰非危悚之端而最是錯解之失謂非眞情草記之辭論以不實夫非眞詐也不實瞞也詐與瞞人臣之極罪此而無辨何以自立蓋當多日空齋之時飭敎截嚴擧行爲急臣實愚昧且緣忙錯下敎辭意未能詳審勘入等節且違格例以此罪臣臣固無辭乃以無情之事看作有心迷識則反曰詳明誤認則律以虛僞同朝之間未獲相信胡至於此又若草記一款伊日開場之初場外儒生傳語於臣謂以處義送言於場內使之出來臣問傳語之儒生爲幾人則首僕對以數三故草記中傳語之儒生則只憑此數及其通文之時入場還出之儒自外入來之士其數甚多勢或然矣而通文旣無列錄之事其多其少無以的知以是通文之儒生初不擧數指陳則向所云數三儒生卽指傳語之儒非謂發通之士也臣於草記中自以謂煞有分開只緣文辭短拙使見者未曉言者不諒以至儒單則謂以加禍臺殫則斥以不實疑之以故犯斷之以欺天及夫本館之行査也泮僕之所告者不分始末混稱數爻此所以草記與査稟之額數自致逕庭者也況其從便二字臣之所不言也理之所必無也僕隷之所言者臣不可費辭分疏以傷事面而旣是與儒生往復之言則儒生在烏可誣也臣僇人也以公議則不可復廁朝班以私義則只合退守微分方當中外顒祝之際姑此低回京輦而起居之禮久虧常分陪扈之班莫效奔走今此恩命特出拂拭之眷而情地若是危蹙賤疾方又沈淹徒辱三日之牌未伸一謝之誠恩重罪大生不如死玆不得不披瀝肝血仰首哀鳴窮隘之情不避瀆撓疾痛之呼庶蒙矜憐伏乞聖慈俯察危苦之懇特垂生成之澤亟將臣職先行鐫削仍命選部永祛朝籍俾臣得以屛處畝畝歌詠聖化以謝人言以全微諒千萬至祝云云答曰省疏具悉卿其勿辭行公
정조 12년
戊申十月十一日卯時上詣景慕宮展拜入侍時兼都承旨沈豐之左承旨李亨元右承旨李時秀左副承旨趙衍德同副承旨南鶴聞假注書李貞運白慶楷記事官李相璜金祖淳一提學金鍾秀檢校直提學李秉模檢校直閣金載瓚徐鼎修鄭東浚以次隨駕上具翼善冠衮龍袍乘輿出協陽門出建陽門上曰行首宣傳官承傳宣傳官記過駕前下敎由弘化門入逌瞻門降輿入齋殿展拜時至左通禮啓請外辦上出就版位行再拜禮仍詣宮內奉審訖還御齋殿命書傳敎曰本宮都提調李判府事入侍賤臣承命出與景慕宮都提調洪樂性判府事李福源偕入進伏樂性等曰侵早動駕此時聖體若何上曰一樣矣上曰其間有禁髢䯻新節目矣物情果何如樂性等曰此實出於祛侈崇儉之聖意凡爲臣子者孰敢有異議乎上曰設令後䯻之來後有弊旣非別䯻則似不至於如前張大矣樂性等曰然矣樂性曰臣於日前適聞士夫家婚行時轎前女婢之排雙者下着彩服而顯上則只以本髮加首所見頗不似云矣上曰此則太不成樣似有變通矣福源曰婚行時童婢則例着簇頭里一時借着則豈無其道乎上曰然則以加里亇借着無妨以此出擧條可也出擧條鶴聞曰知事鄭昌聖飭敎之下謂有情勢來到闕下屢度催促終不承膺事體所在誠極未安推考何如上曰聞極駭然從重推考更加催促使之卽爲謝恩可也出擧條上曰漢城判尹入侍賤臣承命出與漢城判尹徐有防偕入進伏上曰聞首母輩閣臣家外尙多不往云此豈成說乎自今定三日限聚集京中首母大小諸家使之均往可也上曰五部官員自政院發牌分其坊曲使之趁卽分送無或遺漏可也樂性等退出還宮時至左通禮啓請外辦上乘輿出齋殿由逌瞻門入弘化門由協陽門入宣化門還內諸臣以次退出
정조 12년
戊申十月十一日午時上御重熙堂左副承旨與校正堂上入侍時左副承旨趙衍德假注書白慶楷記事官尹行任金祖淳校正堂上徐有隣以次進伏訖上曰節目印出爲幾件耶有隣曰內入件姑未畢印矣臣等則屢次校閱而諺本中尙多誤字致勤下敎不勝惶悚矣上曰各司私印件皆來印乎有隣曰壯營最先到餘則今日始沓至而臣及監印諸臣亦皆私印若干件備郞來見臣等而各請一件故自本司亦爲出物力印給計矣上曰然則似當廣布矣有隣曰各司外朝官及士庶輩亦多送紙印去之人廣布不患不足矣上曰李在學俄命待令如已入來入侍判尹當在典醫監亦爲入侍賤臣承命出與備局堂上李在學漢城判尹徐有防偕入進伏上曰北關消息更爲得聞否在學曰數日間則姑無更聞者矣上曰南北關民情的爲如何云耶在學曰臣亦不能料度蓋或者太過於騷擾或者以爲不至於大端實難稱量大抵歉則歉矣至於人相食云云誠是不近之說也頃見御史則不無生疎之慮人品亦似遲鈍矣有隣曰生疎則無怪而聲望所曁民情自然依賴遲鈍底意思少無所妨矣在學曰關市蠲稅之請似不達事理矣若無此稅則支放恐太不足矣上曰此則予亦不知裏面故使於下往後與道伯相議爲之矣上曰首母盡爲申飭耶有防曰方於分付之際入侍命下故入來而聞渠輩所告則領敦寧家丹骨首母則身故其家且在喪中故不往云而渠輩言內雖終日遍往不過四五處蓋習䯻之際自然遲滯許多時故也城中首母竝奉足合爲四十人五部人家殆近五萬餘家雖使一人日往四十家不過四千餘家三日內則恐難遍往矣上曰此則似然五六日後更爲抽栍無論某朝士家探問首母過去與否如有不往之處雖不定配各別嚴治可也命退諸臣以次退出
정조 12년
兼都承旨沈豐之藥院直左承旨李亨元坐右承旨李時秀坐左副承旨趙衍德坐直右副承旨尹行元坐同副承旨南鶴聞坐直注書金孝建病一員未差假注書李貞運藥院直白慶楷仕直事變假注書李羲觀仕
정조 12년
傳于南鶴聞曰設置芸閣全爲印書之役前後冊子開刊何限而未有如今番擧行之無形千餘件印出拖至四五日甚至北道綸音混同作編豈有如許紀綱監印堂上沈頤之罷職當該閣臣禁推館官先汰後拿首唱準首館吏令攸司嚴囚待畢役後放送罷拿事過後捧傳旨
정조 12년
南鶴聞啓曰卽者中樞府錄事來言判府事徐命善以爲嚴敎之下萬萬惶懍走伏金吾門外恭俟威譴云係是大臣去就敢啓傳曰卿以司僕二提調推考事如是引義過矣名以御乘稱以封進所謂實預差一是蹇鬣一是病馬該兵使所爲極爲痛惡是誠何心乎渠若有一分嚴畏之心以若處地有若犯科初欲卽其地定配以勵國綱姑令改納意在含垢而本寺之無一言捧納致有修單經覽亦可謂做錯一時警飭烏可已乎以卿平日休休之量何如是過引卽爲安心還第事遣史官傳諭大抵趙圭鎭事追後更思誠莫曉也此雖徵事果不近於故犯乎此等處卿等不必泛然看過矣
정조 12년
南鶴聞啓曰卽者義禁府都事來言判府事徐命善今方待命於金吾門外云係是大臣去就敢啓傳曰知道
정조 12년
南鶴聞以吏曹言啓曰典牲署直長朴宗祿呈狀內矣身素患痰癖之症當寒猝添萬無起動供職之勢卽爲入啓遞改云依例改差何如傳曰允
정조 12년
李亨元以扈衛廳別將以大將意啓曰本廳別將李始喆身病猝重勢難察任改差何如傳曰允
정조 12년
南鶴聞以備邊司言啓曰慶尙監司金光默狀啓有草記稟處之命矣取見其狀本則以爲今年水災無減於昨年而又有風損醎沈之害該曹所俵二千一百結雖欲塗抹分排其勢末由四千七百七十九結八十五負特許加劃綿農便成一道失稔各軍門各衙門所納身貢軍布錢木參半者從民願錢木間隨所納捧上訓局保布事面與他有別錢木參半收捧俾紵民力事請令廟堂稟旨分付矣今年本道之登熟在三南爲最所謂水沈醎損之災亦不過沿江濱海若而邑則加請災結之至於四千七百餘結過於所料元劃災外加給三千九百結俾準六千結之數則優可比方於近年中豐時所劃之結以此數劃給以爲裁酌均俵之地至若綿農雖曰失稔視他道亦爲最勝而各軍門各衙門所納皆許從民願上納則幾何不爲純錢乎訓局保布事面尤別除非穡事綿農俱歉之時有不可輒許錢木之參半且以本道之大豈無彼此優劣之可言也綿歉尤甚邑無論各軍門各衙門從民願錢木間隨所納捧上其餘各邑依前錢木參半訓局保布最尤甚處參半外竝令純木上納而尤甚邑區別若欲更待狀聞則恐致民間許久等待之弊先擧行後狀聞之意分付何如傳曰允訓局外各司各營納從民願事依施而稍勝邑則亦依草記所論切勿一任邑宰只觀民情事勢務盡裁量十分審察如難參半處則先代捧後狀聞使都下免無綿之苦使民間無白徵之患事詳細措辭嚴飭分付災結事近七千非曰不多道伯必有商量則遙度臆削致有白徵甚非顧恤之意且閱三十年來災摠未滿六千之數不過是庚辰等數年而已況今年穡事雨澤濛洽沿江一帶往往有蟄溺之處則道伯所請似不至太孟浪以朝家爲民寧失之意何必較挈於九百結存減乎姑依狀請施行令道伯更加裁酌霜晩食實處如能從後區別雖至還納亦何不可以此嚴飭行會可也
정조 12년
南鶴聞以備邊司言啓曰全羅監司徐龍輔狀啓有草記回啓之命矣取見其狀本則以爲本道綿農已判大歉各該司各軍門所納貢布保布特許純錢代納事請令廟堂稟旨分付矣本道綿農之歉考之狀辭參以所聞則比嶺南殆有甚焉視湖西可謂伯仲所許於嶺南湖西者有難靳持於本道而通一道純錢之請決不可輕議綿歉尤甚邑則各該司各軍門所納一從民願錢木間隨所納許令捧上稍勝各邑則依前錢木參半訓局保布事面自別只許尤甚邑錢木參半其餘則竝以純木上納之意分付而若其尤甚邑區別不必更爲登聞以致後時之歎使之先擧行後狀聞何如傳曰允各司各軍門所納純錢之請誠如草記所論年年代納果甚重難蓋許多朔布雇布軍校奉足衣資等資賴之類未免落莫爲外邑之民不念都下民情尤有十分難處而綿農之不及昨年朝廷之所知則在昨年稍勝則許之在今年不及則不許南民亦豈無向隅之歎乎京司帑有餘儲庶可推移而民間事勢無異龜刮不忍坐視其催督依狀請特爲竝許純錢代納而稍勝邑區別事亦依回啓施行不必拘於參半之數道伯務加審量無或有一民之白徵事措辭嚴飭如是處分而强欲區別吏從以售奸現發於來頭繡衣之行先自道伯首被其罪使之一體知悉惕念擧行大同木自來參半今年有難膠守尤甚邑尤甚處特許闊狹無若昨年嶺南之混說元折半處折半之謬例細加裁酌以其代納形止追後狀聞事亦爲分付可也
정조 12년
南鶴聞以備邊司言啓曰全羅監司徐龍輔災實分等狀啓有草記回啓之命矣取見其狀本則長興等十七邑置之之次全州等三十六邑置之稍實仍以爲事目災二千一百結外不足二千九百二十七結十三負六束特許加劃一二條件之關係擾民者開錄于後竝請令廟堂稟旨分付矣其一各司所管年久逋負奴婢身貢限明秋停退事也其一推奴徵債限明秋防塞事也分等依狀請施行加請災結亦頗精納準數加劃俾無把束白徵之意另加申飭各司所管年久逋負奴婢身貢指徵無處者年事雖曰豐登擾民實爲可悶姑爲限明秋停退推奴徵債防塞之請一體許施何如傳曰允
정조 12년
南鶴聞以義禁府言啓曰咸鏡監司李崇祜狀啓據刑曹粘目內慶興前前府使安橚移本府處之事允下矣安橚今方待命卽爲拿囚之意敢啓傳曰考律勘放後草記可也
정조 12년
刑曹啓目慶州前府尹李秉鼎緘答云云旣已遲晩所當照律施行是乎矣係是二品上裁何如判付啓道題之僭擬似昧簿書間格例而至於前慶尹段素嫺文辭又經藩任而有此非細做錯亦由於異於衆後勿如是之意嚴飭爲良如敎
정조 12년
戊申十月十二日辰時上御重熙堂左副承旨與監印閣臣入侍時左副承旨趙衍德假注書白慶楷記事官李相璜金祖淳監印閣臣徐有防尹行任以次進伏訖上命書傳敎曰加髢申禁事目宗親儀賓及文以侍從以上武以邊地以上蔭以牧使以上文蔭武時仕人員五部坊契當自內閣以戶曹印出件頒給而忠義廳觀象監內醫院兩醫司司譯院圖畫署寫字廳計士錄事律官內需司等雜職時仕令各其司提調及堂上親執自各其司印出一一分給後以分給人姓名具別單草記或來稟事該房申明分付各營堂上將官以下及扈衛廳捕廳亦依俄下口傳下敎令各其營大將着銜分給後以其分給姓名具別單草記事亦爲分付命退諸臣以次退出
정조 12년
南鶴聞以戶曹言啓曰加髢申禁事目雜職時仕令各其司提調及堂上親執自各其司印出一一分給後以分給人姓名具別單草記事命下矣加髢申禁事目六十一件印出計士六十人分差錄事一人處分給而分給人姓名別單書入之意敢啓傳曰知道各司分差錄事則自政府樞府一體印給事昨日承宣旣聽筵敎必已分付此草記混書何也似此微事做錯如此宜乎今番擧行之事事未妥況校正與監印所掌自異則同爲來看事近越爼若有印役促敎則承宣筵奏必擧戶判以奏旣如是替行印堂之事則印役之無形可謂前無後無而何不董飭乎雖以誤字釐正事言之特下付籤冊子則至于今仍前本用之何也編冊之換張猶屬餘事況冊張分類稍知類合者孰不爲之而一任數小唱準之手命下幾日訖未完工此豈成說乎亦豈可使聞於他人乎若此則字恤典則屢千件三日告完寶鑑通編等許多巨秩亦皆不日告完在其時則重臣鄭昌聖以一人兼管許多印役猶無遲滯後時之事彼重臣有別般人所未知之才幹而然乎以此以彼節節未安矣
정조 12년
南鶴聞以內醫院官員以都提調提調意啓曰依傳敎本院三廳醫官等處加髢申禁事目一一印給後姓名別單書入之意敢啓傳曰知道
정조 12년
南鶴聞以漢城府言啓曰東部北部郊外之有契而無坊名處一體定其坊名事命下矣取考兩部無坊名之契則東部驛一契驛二契私契馬場里契踏十里契典農里契淸涼里契祭基里契中浪浦契長位里契新設契安巖里契御倉契鍾巖里契加五里契水逾村契陵洞契沙阿里契伐里契牛耳里契合爲二十契北部宣惠廳契經理廳契造紙署契訓倉契禁倉契御倉契弘濟院契梁哲里契驛契私契佛光里契葛古介契新寺洞契末屹山契阿峴契細橋里一契細橋里二契延禧宮契嘉佐洞一契嘉佐洞二契城山里契甑山里契水色里契鵂巖里契舊里契望遠亭一契望遠亭二契望遠亭三契合井里契汝矣島契合爲三十契矣參互道里之遠近酌量民戶之多寡分排各坊而東部則興仁之門外有仁昌崇信兩坊只各有一契而無他附合者今不必更定坊名分其大路南北驛一契驛二契私契馬場里契踏十里契典農里契淸涼里契祭基里契中浪浦契長位里契十契則屬之仁昌坊新設契安巖里契御倉契鍾巖里契加五里契水逾村契陵洞契沙阿里契伐里契牛耳里契十契則屬之崇信坊北部則宣惠廳契經理廳契造紙署契訓倉契禁倉契御倉契六契爲一坊弘濟院契梁哲里契驛契私契佛光里契葛古介契新寺洞契末屹山契八契爲一坊阿峴契細橋里一契細橋里二契延禧宮契嘉佐洞一契嘉佐洞二契城山里契甑山里契水色里契鵂巖里契舊里契望遠亭一契望遠亭二契望遠亭三契合井里契汝矣島契十六契爲一坊竝爲三坊恐合事宜而坊名則自臣府不敢擅便何以爲之乎敢啓傳曰知道宣惠廳契以下六契屬坊名定以常平坊弘濟院契以下八契屬坊名定以延恩坊阿峴契以下十六契屬坊名定以延禧坊自今番帳籍以此坊號稱用事分付可也
정조 12년
李亨元以壯勇營言啓曰依下敎加髢申禁事目本營堂上堂下將官及將校軍兵等處印給後數爻別單書入之意敢啓傳曰知道
정조 12년
南鶴聞以訓鍊都監言啓曰依傳敎新刊加髢申禁事目本局從事官中軍堂上堂下將官參軍及知彀官旗牌官別軍官處則每一員各一件印給其外將校軍兵員役等處則各廳各哨色各所一件式印給數爻別單書入之意敢啓傳曰知道
정조 12년
南鶴聞以禁衛營言啓曰依下敎加髢申禁事目本營從事官中軍以下將官及別軍官敎鍊官旗牌官鍼醫藥房計士等處每一員各一件印給其餘勸武軍官別武士別騎衛及馬步軍兵等處每廳每哨色各一件印給別單書入之意敢啓傳曰知道
정조 12년
南鶴聞以御營廳言啓曰依下敎加髢申禁事目本廳從事官中軍以下諸將官及別軍官敎鍊官每一員各一件其餘將校及軍兵每廳每哨每色各一件印給數爻別單書入之意敢啓傳曰知道
정조 12년
李亨元以守禦廳言啓曰依傳敎新刊加髢申禁事目本廳中軍以下京外將官將校及武士各廳軍兵各色分給數爻別單書入之意敢啓傳曰知道今日之守法可謂卿營爲最此雖小事可見奉公之一端卿則特賜上弦弓一張閤外親受疲殘如守廳及期擧行訓禁御摠及壯營龍營之尙無皁白禁御則都提調兼管雖不致責壯勇營餉色提調龍虎營主管判堂及訓將摠使竝推考可也
정조 12년
李亨元以摠戎廳言啓曰依傳敎新刊加髢申禁事目本廳中軍以下京外將官將校及武士各廳軍兵各色分給件數別單書入之意敢啓傳曰知道
정조 12년
李亨元以左邊捕盜廳言啓曰依傳敎新刊加髢申禁節目從事官部將分給件數別單書入之意敢啓傳曰知道
정조 12년
南鶴聞以右邊捕盜廳言啓曰依傳敎加髢新禁事目冊從事官三員部將四員處各一件印給後別單書入之意敢啓傳曰知道
정조 12년
李時秀以刑曹言啓曰唱準一竝畿沿散配而沿邑不足則近沿陸邑充配事命下矣校書館唱準張文郁京畿富平府申大中高陽郡趙穎仁川府金時潤安山郡金鎭漢陽川縣張文燁南陽府鄭益蕃交河郡劉象澤金浦郡李文敷果川縣鄭春敷衿川縣竝定配所卽爲押送之意敢啓傳曰知道
정조 12년
李時秀以義禁府言啓曰時囚罪人安橚考律勘放後草記事命下矣安橚咸鏡監司李崇祜狀啓據刑曹粘目內罪人防守何等嚴重而定配罪人朴守夏初旣致此逃失末又不得譏捕揆以法意萬萬可駭移義禁府處之罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣安橚杖一百收贖告身盡行追奪放送何如傳曰允如有功議各減一等
정조 12년
南鶴聞以義禁府言啓曰安橚杖一百收贖告身盡行追奪事照律草記批旨內如有功議各減一等事命下矣安橚十三代祖孟聃靖難原從功臣云功減一等杖九十收贖奪告身四等之意敢啓傳曰知道